b'\n_START_ARTICLE_\nSeverin Falkman\n_START_PARAGRAPH_\nSeverin Gabriel Falkman (25. huhtikuuta 1831 Tukholma \xe2\x80\x93 9. hein\xc3\xa4kuuta 1889 Helsinki) oli ruotsalaissyntyinen, Suomessa ty\xc3\xb6skennellyt  taidemaalari. H\xc3\xa4n on tehnyt Helsingin yliopiston kirjastoon eri tieteenaloja symbolisoivat maalaukset, joissa h\xc3\xa4n k\xc3\xa4ytti vain harmaan ja ruskean s\xc3\xa4vyj\xc3\xa4. H\xc3\xa4n oli karelianismin ennakoija, ja teki matkan It\xc3\xa4-Suomeen jossa kuvasi kansaa ja kansatieteellisi\xc3\xa4 esineit\xc3\xa4, ja laati n\xc3\xa4ist\xc3\xa4 kirjan It\xc3\xa4-Suomessa (1885)._NEWLINE_Falkmanin vanhemmat olivat helsinkil\xc3\xa4inen kauppias Hans Johan Falkman (k. 1855) ja Sofia Holmberg. H\xc3\xa4nen sisarensa oli oopperalaulaja Hanna Sofia Falkman, joka avioitui 1855 Alexander Wilhelm Brummerin (1826\xe2\x80\x931908) kanssa. He olivat syntyneet Ruotsissa ja muuttaneet vanhempiensa kanssa Suomeen 1840-luvulla. Falkman k\xc3\xa4vi Helsingin yksityislyseota ja p\xc3\xa4\xc3\xa4si ylioppilaaksi 1850._NEWLINE_Falkman oli Suomen Taideyhdistyksen piirustuskoulun ensimm\xc3\xa4isi\xc3\xa4 oppilaita vuonna 1848. H\xc3\xa4n harjoitti taideopintoja Pariisissa 1857\xe2\x80\x931861 ja teki taideopintomatkan Pariisiin, Roomaan ja M\xc3\xbcncheniin 1863\xe2\x80\x931870. Ennen lopullista Suomeen asettumistaan 1870 h\xc3\xa4n ty\xc3\xb6skenteli seitsem\xc3\xa4n vuotta Roomassa 1864\xe2\x80\x931870. H\xc3\xa4nen merkitt\xc3\xa4vin maalauksensa on Kaarle Knuutinpojan l\xc3\xa4ht\xc3\xb6 Viipurin linnasta Tukholman kuninkaanvaaliin 1448 (1880\xe2\x80\x931886, Ateneum).'